Anika Smit-moord: Man weer in hof ná sielkundige waarneming | Maroela Media
André van Wyk (24), wat saam met Anika op skool was, het op 26 September vlugtig in dié hof verskyn op aanklagte van moord, verkragting en lykskending.
Die saak is uitgestel nadat die staatsaanklaer, adv. Tania Carstens, versoek het dat Van Wyk na 'n psigiatriese hospitaal verwys word vir behoorlike waarneming en evaluering. Van Wyk is op 22 September deur 'n staatsgeneesheer by die Pretoria-Noord-kliniek ondersoek waartydens hy aangedui het hy het geheueverlies en kan nie onthou wat tydens Anika se moord gebeur het nie.
Die staatsgeneesheer was van mening Van Wyk verstaan die erns van die aanklagte teen hom, asook die gevolge van 'n moontlike skuldigbevinding.
"Hy kan nie beskryf wat tydens die voorval gebeur het nie en beskryf nie die relevante feite nie. Hy het geheueverlies oor die voorval en ontken hy sien drogbeelde of hallusineer," lui die verslag.
Van Wyk het hom op 17 September aan die polisie oorgegee ná 'n langdurige geregtelike doodsondersoek deur die hof in 'n poging om haar moordenaar te vind. Anika se pa, haar destydse kêrel en nog 'n man wat saam met haar op skool was, was belanghebbendes wat in die ondersoek getuig het. Dié ondersoek is intussen onbepaald uitgestel, hangende die uitkoms van Van Wyk se verhoor.
Lees die vorige berigte oor Anika Smit op Maroela Media.
Hoe kan hy hom oorgee as hy nou nie kan onthou wat gebeur het nie? Hoe weet hy dan dat hy betrokke was?